Argitekmoord: ‘Dit wás ŉ sluipmoord’Francois Roodt. Foto: Verskaf. Die moord op Francois Roodt (54), die argitek wat verlede Donderdagoggend dood langs sy motor op die R710 tussen Bultfontein en Wesselsbron aangetref is, wás ŉ sluipmoord. Só sê ŉ goeie vriend van Roodt die afgelope 35 jaar, ook ŉ argitek, wat op voorwaarde van anonimiteit met Maroela Media gepraat het. Die vriend vertel dat die persoon wat eerste op die toneel gekom het deur Roodt se onlangse oproepe op sy foon gegaan en so by hóm uitgekom het. Die vriend het bevestig dat Roodt besig was met ŉ projek vir die staat wat die opgradering van ŉ polisiestasie ingesluit het. Hy is oortuig sy werk het iets met sy moord te doen aangesien Roodt op pad was na ŉ vergadering op dié bouperseel. Kapt. Stephen Thakeng, woordvoerder van die polisie, het Maandagoggend aan Maroela Media gesê die polisie se ondersoek is in ŉ gevorderde stadium. “Ons volg elke liewe leidraad op wat óf deur middel van die media óf van die gemeenskap af aan die lig kom. Daar kom al hoe meer besonderhede na vore,” het Thakeng gesê. Die vriend sê hy en Roodt was twee weke gelede nog saam met vakansie. “Hy was ŉ mens wat omgegee het vir die arm- en sukkelmense in die lewe. Hy het altyd gehelp waar hy kon. Hy het nie op homself gefokus nie. Hy was die soort persoon – as jy die aand met tien mense gepraat het, sou jy hóm onthou. Hy het hierdie energie gehad. Hy was anders, hy het nie ŉ deursneepersoonlikheid gehad nie. Jy sou honderd uiteenlopende reaksies kry as mense hom ontmoet het,” sê hy. Francois Roodt. Foto: Verskaf. Roodt was volgens hom ŉ briljante argitek en perfeksionisties in sy werk. “Soveel mense het my gebel ná sy dood, soveel mense het staatgemaak op sy vriendskap. Hy het in ŉ wêreld geleef waarna hy lank gesoek en die afgelope paar jaar uiteindelik gevind het.” Dit is vir die vriend veral moeilik en ŉ groot skok omdat Roodt se dood so onverwags was. Volgens hom is daar nog nie begrafnisreëlings getref nie aangesien die lykskouing eers afgehandel moet word. Roodt word oorleef deur sy broer, Deon, en ma, Val.